Cystadleuaeth am efrydiaeth PhD wedi'i hariannu'n llawn (ESRC DTP Cymru)

Ysgol Seicoleg, Prifysgol Bangor

Dyddiad cau: 3 Chwefror 2023 (1200 awr)

Mae Ysgol Seicoleg Prifysgol Bangor, dan nawdd Partneriaeth Hyfforddiant Doethurol Cymru ESRC (DTP Cymru), yn gwahodd ceisiadau am efrydiaeth PhD, gyda'r posibilrwydd o gael Efrydiaeth DTP ESRC wedi ei hariannu'n llawn, a fydd yn dechrau ym mis Hydref 2023. Disgwyliwn roi efrydiaethau doethuriaeth ym meysydd [**Gwyddorau Chwaraeon ac Ymarfer Corff**](https://walesdtp.ac.uk/pathway/sport-and-exercise-science/), [**Seicoleg**](http://walesdtp.ac.uk/pathway/psychology/)**,** a [**Dwyieithrwydd**](http://walesdtp.ac.uk/pathway/bilingualism/).

Rydym yn croesawu ceisiadau i astudio'n llawn amser ac yn rhan amser, ac mae efrydiaethau ar gael naill ai fel '1+3' (gradd Meistr lawn amser am flwyddyn gyda hyfforddiant ymchwil + astudiaethau doethurol llawn amser am dair blynedd, neu'r hyn sy'n cyfateb i hynny'n rhan amser), neu '+3' (astudiaethau doethurol llawn amser am dair blynedd, neu'r hyn sy'n cyfateb yn rhan amser), yn dibynnu ar anghenion yr ymgeisydd.

Mae'r brifysgol a Phartneriaeth Hyfforddiant Doethurol ESRC Cymru yn gwerthfawrogi amrywiaeth a chydraddoldeb ar bob lefel ac rydym yn annog ceisiadau gan bob rhan o'r gymuned, waeth beth yw oedran, anabledd, rhyw, hunaniaeth rhyw, statws priodasol neu bartneriaeth sifil yr ymgeiswyr, pa un a ydynt yn feichiog neu ar gyfnod mamolaeth, eu hil, crefydd neu gred na’u cyfeiriadedd rhywiol. Yn unol â'n hymrwymiad i gefnogi a hyrwyddo cydraddoldeb, amrywiaeth a chynhwysiant, ac i gynyddu recriwtio ymhlith grwpiau sydd heb gynrychiolaeth ddigonol ar hyn o bryd, mae ceisiadau gan ymgeiswyr Du Prydeinig, Prydeinig Asiaidd, o ethnigrwydd lleiafrifol Prydeinig a hil gymysg yn cael eu hannog a'u croesawu yn arbennig.

Bydd efrydiaethau'n dechrau ym mis Hydref 2023 a byddant yn cynnwys eich ffioedd dysgu yn ogystal â grant cynhaliaeth (£17,668 y flwyddyn am 2022/23 i fyfyrwyr llawn-amser a chaiff y swm ei ddiweddaru'n flynyddol). Mae yna gyfleoedd a manteision eraill ar gael i ddeiliaid efrydiaethau, yn cynnwys mynediad posib at gronfa cefnogaeth hyfforddiant ymchwil ychwanegol, a lwfans gwaith maes tramor (os yw'n berthnasol), cyfleoedd interniaeth, ymweliadau â sefydliadau tramor a grantiau bach eraill.

**Goruchwylio:** Dylai ymgeiswyr gysylltu â darpar oruchwyliwr i drafod eu cais drafft cyn cyflwyno eu cais.

**Gofynion:** Mae efrydiaethau ESRC yn hynod gystadleuol, a dylai fod gan ymgeiswyr gefndir academaidd rhagorol ym maes gwyddorau cymdeithas, ac wedi ennill gradd dosbarth gyntaf neu radd II(i) uchel o leiaf. Bydd ceisiadau gan y rhai sydd hefyd â gradd Meistr mewn hyfforddiant ymchwil perthnasol (neu gefndir cyfatebol mewn hyfforddiant ymchwil) yn cael eu hystyried am efrydiaeth +3.

**Gofynion preswylio:** Mae efrydiaethau DTP Cymru ar gael i fyfyrwyr cartref a rhyngwladol (gan gynnwys yr UE a'r AEE), yn amodol ar ofynion mynediad cyffredinol (gweler y [wefan UKRI](https://www.ukri.org/our-work/developing-people-and-skills/find-studentships-and-doctoral-training/get-a-studentship-to-fund-your-doctorate/) am fanylion pellach). Bydd pob ymgeisydd, gan gynnwys myfyrwyr rhyngwladol, yn gymwys i gael efrydiaeth lawn sy'n cynnwys tâl cynhaliaeth a thalu ffioedd dysgu ar gyfradd sefydliad ymchwil y Deyrnas Unedig; bydd ymgeiswyr llwyddiannus sy’n fyfyrwyr rhyngwladol yn derbyn efrydiaeth DTP Cymru a ariennir yn llawn, ac ni chodir arnynt y gwahaniaeth ffioedd rhwng y Deyrnas Unedig a chyfradd ryngwladol.

**Asesu:** Rhaid i ymgeiswyr gyflwyno eu ceisiadau wedi'u cwblhau trwy ein system ymgeisio ar-lein erbyn y dyddiad cau a nodir isod (gweler *Sut i wneud cais*). Bydd ymgeiswyr a roddir ar y rhestr fer yn cael eu gwahodd i gyfweliad. Disgwylir i'r cyfweliadau gael eu cynnal ddiwedd Chwefror/dechrau mis Mawrth 2023. Ar ôl cyfweliad, bydd rhestr fer derfynol o ymgeiswyr yn cael ei chyflwyno i Grŵp Rheoli DTP ESRC Cymru, a fydd yn gwneud y dewisiadau terfynol. Gall ymgeiswyr llwyddiannus ddisgwyl clywed erbyn dechrau Ebrill 2023.

**Amgylchedd Ymchwil:** Mae'r Ysgol yn cynnig amgylchedd ymchwil rhagorol i ymchwilwyr ôl-raddedig, gyda chymuned fawr o fyfyrwyr PhD a chyfadran ymchwil-weithredol, cyfarfodydd labordy rheolaidd, seminarau, a siaradwyr gwadd, a digwyddiadau wedi'u targedu at ddatblygiad proffesiynol ehangach. Mae cyfleusterau helaeth ar gyfer astudiaethau ymddygiadol a niwrowyddonol, gan gynnwys canolfan MRI 3T wedi'i neilltuo ar gyfer ymchwil ac ystafell TMS gysylltiedig, labordai ffisioleg ac ymarfer corff, systemau mesur symudiadau ac olrhain llygaid, a nifer o labordai EEG.

Mae Prifysgol Bangor wedi'i lleoli ymhlith tirwedd syfrdanol Gogledd Cymru, ac mae'r Ysgol Gwyddorau Dynol ac Ymddygiadol yn cynnal ymchwil gref mewn Dwyieithrwydd, Seicoleg, a Gwyddor Chwaraeon ac Ymarfer. Mae Bangor yn ddinas brifysgol gyfeillgar a fforddiadwy, wedi'i lleoli rhwng Môr Iwerddon a Pharc Cenedlaethol Eryri. Mae mynediad hawdd at fynyddoedd, llynnoedd, afonydd a thraethau hardd, a chysylltiadau cludiant da â rhai o ddinasoedd mwy y Deyrnas Unedig, gan gynnwys Manceinion a Llundain.

**Gwybodaeth gyffredinol:** Disgwylir i fyfyrwyr PhD gyfrannu at addysgu yn yr adran. Mae'r ysgol yn darparu hyfforddiant rhagorol mewn addysgu ac mae llawer o fyfyrwyr yn cyflawni cymwysterau AAU wrth gwblhau eu PhD. Bydd y penodiad cychwynnol ar gyfer y swydd am gyfnod o flwyddyn, gydag estyniad o 2 neu 3 blynedd ar ôl gwerthuso gallu a chyfaddasrwydd yn gadarnhaol. Rhaid i'r penodiad arwain at gwblhau traethawd PhD.

Dylid anfon ymholiadau am geisiadau i'r Llwybr Gwyddor Chwaraeon ac Ymarfer at Ross Roberts ([ross.roberts@bangor.ac.uk](mailto:ross.roberts@bangor.ac.uk)). Dylid anfon ymholiadau am geisiadau i'r Llwybr Seicoleg at Kami Koldewyn ([k.koldewyn@bangor.ac.uk](mailto:k.koldewyn@bangor.ac.uk)). Dylid anfon cwestiynau am geisiadau i'r Llwybr Dwyieithrwydd at Gary Oppenheim ([g.m.oppenheim@bangor.ac.uk](mailto:g.m.oppenheim@bangor.ac.uk)).

**Sut i wneud cais:**

Rhaid derbyn pob cais trwy ein system ymgeisio ar-lein erbyn hanner dydd, dydd Gwener, 3 Chwefror 2023: <https://apps.bangor.ac.uk/applicant/>

Rhaid i’r cais gynnwys y dogfennau canlynol:

1. Llythyr eglurhaol: Wedi ei gyfeirio at eich goruchwyliwr arfaethedig. Rhaid i'r llythyr eglurhaol amlinellu eich rhesymau a'ch cymhelliant dros wneud cais i astudio ym Mhrifysgol Bangor, a naill ai'r llwybr Seicoleg neu Ddwyieithrwydd; eich dealltwriaeth a'ch disgwyliadau o astudiaethau doethurol; a'ch diddordebau academaidd yn gyffredinol, ac yn benodol sut mae’r rhai yn gysylltiedig â'r ymchwil y bwriedwch ei gwneud. Ni ddylai'r llythyr eglurhaol fod yn fwy na dwy dudalen. Nodwch hefyd a ydych yn dymuno gwneud cais ar sail +3 neu 1+3.
2. Geirdaon: Mae angen dau eirda academaidd i gefnogi pob cais. Rhaid i ymgeiswyr fynd at ganolwyr eu hunain a chynnwys geirdaon gyda'u ceisiadau.
3. Cymwysterau academaidd/proffesiynol: Lle bo'n briodol, dylai hyn gynnwys prawf o gymhwysedd yn Saesneg (7.0 IELTS fel isafswm).
4. Curriculum Vitae: Ni ddylai hwn fod yn hwy na dwy dudalen.
5. Cynnig Ymchwil: Ni ddylai'r cynnig fod dros 1000 o eiriau, heb gynnwys cyfeiriadau llyfryddiaethol. Rydym yn argymell eich bod yn defnyddio'r pum pennawd canlynol yn eich cynnig ymchwil:

* Teitl, amcanion a phwrpas yr ymchwil;
* Golwg gyffredinol o'r prif lenyddiaeth ymchwil sy'n berthnasol i'r astudiaeth;
* Cynllun a dulliau arfaethedig
* Cyfraniadau academaidd eich ymchwil
* Cyfeiriadau llyfryddiaethol

**Ymholiadau cyffredinol:** I ddod i wybod mwy am astudio doethuriaeth ym Mhrifysgol Bangor, ewch i Wefan Ysgol Ddoethurol Bangor (<https://www.bangor.ac.uk/doctoral-school/>)